रिया की जिंदगी में दक्ष तब आया जब उसके लिए फैसला लेना मुश्किल है, ये तूफान बहुत डरावना है
रिया सोचने लगी कि कहीं उसने यहां आकर कोई गलती तो नहीं की, कहीं दक्ष से मिलकर उसकी जिंदगी में कोई नया तूफान तो नहीं आ जाएगा।
संडे का दिन, देर रात तक सोई रिया की दोनों बेटियां अपना संडे मना रही थीं। लेकिन रोज की तरह रिया की नींद समय पर खुल गई। उसने सोचा अभी तो उनके उठने में देर है, नाश्ते के लिए छोले-भटूरे की तैयारी कर देती हूं। सोच कर उसने एक गैस पर अपने लिए चाय का पानी रख दिया और छोले भिगोकर, भटूरे का आटा तैयार करने में लग गई ।
उमस भरी दिल्ली की गर्मी में रसोई में पसीने से तरबतर रिया मन ही मन बड़बड़ाए जा रही थी, ‘अगर किसी को पनिशमेंट देनी हो तो रसोई में बिठा दो। पता नहीं कब बदलेगा यह मौसम।’
एक प्राइवेट कंपनी में जॉब करने वाली रिया 2 बीएचके के इस फ्लैट में अपनी दो बेटियों के साथ रहती है। उसकी बस एक ही खवाइश है कि अपने सामने दोनों बेटियों को अपने पैरों पर खड़ा कर दे ताकि उसकी बेटियां जिंदगी की हर लड़ाई लड़ने के लायक बन जाएं। क्योंकि जिंदगी का कोई भरोसा नहीं। पता नहीं, कब कौन सा रंग दिखा दे।
उसे आज भी वह दिन नहीं भूलता जब आज से सात साल पहले ऑफिस से घर लौटते समय एक रोड एक्सीडेंट में गौरव अचानक दो बेटियों के साथ उसे इस दुनिया में अकेला छोड़ कर चला गया।
एक ही दिन में उसकी दुनिया उलट पलट हो गई। अपने पापा को गले लगा कर रोती बिलखती अपनी दो बेटियों को सामने देख कर रिया अपना दुख तो जैसे भूल ही गई। उसने जैसे तैसे खुद को समेटा। अब उसके सामने अपनी दोनों बेटियों की जिम्मेदारी थी जिसे उसे ही निभाना था।
गौरव की बहुत अच्छी सैलरी थी। वह दोनों चाहते थे कि उनकी दोनों बेटियां अपने बचपन को भरपूर जियें, क्योंकि यह वक्त दोबारा लौट कर नहीं आएगा। हाइली एजुकेटेड रिया ने बेटियों की अच्छी परवरिश के लिए अपनी कॉर्पोरेट की नौकरी छोड़ दी। वह अपनी छोटी सी दुनिया में बहुत प्यार करने वाले पति और दो बेटियों के साथ बहुत खुश थी।
अब रिया के सामने दुखों का पहाड़ था जिसे उसे अकेले ही पार करना था। उसे अपनी बेटियों को आत्मनिर्भर बनाना था इसलिए उसने एक गैप के बाद फिर से नौकरी ढूंढने की शुरुआत की। अपनी क्वालिफिकेशन और एक्सपीरियंस के चलते उसे एक मल्टीनेशनल कंपनी में नौकरी मिल गई।
रिया धीरे धीरे अपनी जिंदगी पटरी पर लाने में लग गई। वेदिका और वैदेही, दोनों बेटियां रिया से दिलोजान से प्यार करती थीं।
अतीत को याद करती रिया चाय का कप लेकर बालकनी में आ गई। तभी उसकी छोटी बेटी वेदिका आंखें मलती उसका फोन लेकर आई। बेटी उसके गले लगते हुए बोली, “अरे मॉम, आप संडे को भी इतनी जल्दी क्यों उठ जाती हैं। एक दिन तो आराम किया करो। पता नहीं मॉम, कौन है जिसे आज आपकी बहुत याद आ रही है, बार बार आपके वाट्सऐप पर मैसेज किए जा रहा है। ये लीजिए आपका फोन।” मां के हाथ में फोन थमाकर वह फिर से सोने चली गई।
वेदिका के चले जाने के बाद रिया ने फोन की तरफ देखा। उसने सोचा, ऐसे ही कोई स्पैम मैसेज होगा, आजकल बहुत उल्टे-सीधे स्पैम मेसेज आते रहते हैं। उसने फोन उठाया तो देखा, एक अननोन नंबर से मैसेज था।
“कैसी हो रिया? मैं दक्ष! कुछ जरूरी काम से कुछ दिनों के लिए इंडिया आया हुआ था। मैंने तुम्हारी फ्रेंड रागिनी से तुम्हारा नंबर लिया था, उसने तुम्हारे बारे में बताया, जानकर बहुत दुख हुआ। अगर तुम्हें सही लगे और तुम्हारा मन हो तो क्या हम शाम को मिल सकते हैं?”
मैसेज पढ़ते ही रिया को कॉलेज के फाइनल ईयर के वे दिन याद आ गए जब अपने ही खयालों में रहने वाला छोटे से शहर का रहने वाला, सीधा सादा, स्टडीज में टापर, कॉलेज में लड़कियों को देखकर ही दूर भागने वाला दक्ष उसे पहली नजर में ही भा गया था।
रिया ने भी क्लास में कई बार को दक्ष को अपनी ओर देखते हुए पाया। मन ही मन दक्ष भी रिया को पसंद करता था। रिया का कांफिडेंस, बिंदाससपन उसे आकर्षित करता, लेकिन वह कभी अपने दिल की बात रिया से कह नहीं पाया।
उसे लगता, इतने बड़े घर की लड़की भला मुझ जैसे साधारण लड़के को क्यों पसंद करेगी। इसी बीच दक्ष को यूके एक बड़े कॉलेज में हायर स्टडीस के लिए स्कॉलरशिप मिल गई और अपने दिल की बात बताए बिना वह यूके चला गया और उनके अनकहे प्यार की कहानी बीच राह में खत्म हो गई।
कुछ दिनों बाद रिया के लिए गौरव का रिश्ता आया और गौरव के सुलझे स्वभाव को देखते हुए रिया ने रिश्ते को ‘हां’ कर दी। दोनों जल्द ही वैवाहिक बंधन में बांध गए। गौरव कभी कभी रिया को छेड़ता भी था, “रिया, तुम्हारे तो कॉलेज में बहुत चाहने वाले होंगे, रिया उसकी बात सुनकर मुस्कुरा देती।
वह अपनी शादीशुदा ज़िंदगी में खुश थी, लेकिन शायद किस्मत को कुछ और ही मंजूर था। हंसती-खेलती ज़िंदगी की बीच राह में गौरव अचानक उसे यूं छोड़ कर चला गया।
दक्ष का यूं अचानक एक बार फिर मेरे जीवन में लौट कर आना, आखिर जिंदगी कौन सा नया मोड़ लेना चाहती है।
रिया समझ नहीं पा रही थी कि क्या करे। उसने बेमन से दक्ष के मैसेज का रिप्लाइ किया, “हेलो दक्ष, मैं ठीक हूं। तुम कैसे हो? शादी वादी की या नहीं?”
तभी उधर से दक्ष का मैसेज आया जैसे वह रिया के रिप्लाइ के इंतजार में ही बैठा था।
“तुम मिलो तो सही, मिलकर तुम्हें सब बताता हूं।”
“ठीक है।” कहकर रिया ने उसे मिलने की जगह का एड्रेस सेंड कर दिया।
इस बीच दोनों बेटियां भी उठ गई थीं।
ब्रेकफास्ट में छोले भटूरे देखकर दोनों ने रिया को गले लगा लिया। “वाओ मम्मा आपके हाथ में तो सच में जादू है” कहकर दोनों उसके गले लग गईं!
दोनों बच्चे जब तक ब्रेकफास्ट कर रहे थे रिया दक्ष से मिलने जाने के लिए तैयार होने लगी और वहीं से उसने आवाज लगा कर कहा, “वेदिका-वैदेही, मैं थोड़ी देर के लिए बाहर जा रही हूं, तुम दोनों ध्यान से रहना।”
“ओके मम्मा।” दोनों ने एक साथ सुर में सुर मिलाया।
तैयार होकर रिया दक्ष से मिलने के लिए निकल गई। कॉफी होम जहां का एड्रेस उसने दक्ष को दिया था वहां पहुंची तो उसने दूर से देखा कॉफी होम खाली सा ही था और दक्ष एक कोने की टेबल पर बैठा हुआ था।
तभी रिया मन ही मन सोचने लगी कि कहीं उसने यहां आकर कोई गलती तो नहीं की, कहीं दक्ष से मिलने से उसकी जिंदगी में कोई नया तूफान तो नहीं आ जाएगा।
रिया दक्ष से मिले बिना ही घर की ओर वापिस लौट गई। रास्ते से ही उसने दक्ष को मैसेज किया, “सॉरी दक्ष, कुछ जरूरी काम से अचानक शहर से बाहर जाना पड़ रहा है, मैं मिलने नहीं आ पाऊँगी”।
और दक्ष के नंबर को उसने ब्लॉक कर दिया!
कैब में एफएम पर किशोर कुमार का गीत बज रहा था…
जिंदगी के सफर में गुजर जाते हैं जो मकामवो फिर नहीं आते, वो फिर नहीं आते…
- ललिता गोयल
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें